
„Majd fizetek, ha nekem fizettek!” – a jóerkölcsbe ütközés aktualitásai az árbevétel-függő kikötés fényében

„Majd fizetek, ha nekem fizettek!” – gyakran elhangozhatott ez a mondat a fővállalkozó
részéről, aki alvállalkozója díjának megfizetését saját megrendelője teljesítésétől tette függővé.
A legújabb magyar jogalkalmazói gyakorlat azonban semmisnek tekinti az ilyen típusú
kikötéseket jóerkölcsbe ütközés folytán. A dolgozat rámutat arra, hogy a kúriai döntésekből
levezethető elvek kiterjesztése szükséges egy másik, szintén az építőiparban alkalmazott
kikötésre, mely a jótállás kezdetét a megrendelőnek történő átadás-átvétel időpontjában
határozza meg. Az árbevétel-függőségi kikötésekben rejlő méltánytalanság, bizonytalanság
ugyanis utóbbi szerződéses rendelkezésekben is legalább ugyanannyira jelen van. Meglátásom
szerint ezek a kikötések jelenthetik a jóerkölcsbe ütköző szerződések legújabb csoportját. A
dolgozat bemutatja, hogy milyen eltérő jellegzetességei vannak a legújabb esetcsoportnak a
többi, a témával foglalkozó szerzők által már részletesen elemzett esetcsoportokhoz képest
(például házassági vagyonjogi szerződések). Überwälzungsklausel – így nevezi az osztrák
jogalkalmazó az ismertetett kikötést, melyet – a magyartól eltérően – nem tekint semmisnek. A
dolgozat az Oberster Gerichtshof gyakorlatát bemutatva (elemzésre kerül a német
jogalkalmazói gyakorlat is) rámutat arra, hogy a magyar gyakorlat az alvállalkozót kedvezőbb
bizonyítási helyzetbe hozza, valamint késedelmi kamatok szempontjából is előnyösebb.
A jogalkalmazói gyakorlat elemzését megelőzően a téma kapcsán felmerülő elméleti
kérdések ismertetésére kerül sor, Jörn Eckert elméletét alapul véve elemzésre kerül a 6:88. §
(szűk körben) való áttörhetősége. A semmisség megítélésének ideje mellett a jogalkalmazói
gyakorlatban felmerülő nehézségek is bemutatásra kerülnek, az első részben esik szó a
jóerkölcs tartalmi meghatározásáról, valamint a bírói mérlegelésről egyaránt. Szintén az első
rész foglalkozik a generálklauzulákkal, jogrendszerben betöltött szerepükkel. A többségi
vélekedés nélkülözhetetlennek tartja ezeket a magasfokú absztrakcióval bíró, ún. királyi
paragrafusokat, melyek legfontosabb szerepe a jognak az életviszonyok változásához való
adaptációja, Ralph Weber elmélete azonban generálklauzulák veszélyeire hívja fel a figyelmet.
A dolgozat célja rámutatni arra, hogy az építőiparban, az üzleti életben is érvényesülhet egy
klasszikusan kvázi-méltányossági érvénytelenségi ok, valamint hogy évszázados
hagyományokkal bíró jogintézménynek is számos új megjelenése lehet.



